ഹരിതഭാവിയിലേക്കുള്ള കുരുന്നുതിരികള് മാനന്തവാടി: കര്ഷകദിനത്തില് കുരുമുളക് നഴ്സറി തയാറാക്കുകയാണ് സഹോദരങ്ങളായ കുട്ടിക്കര്ഷകര്. തോട്ടത്തില് രോഗം വന്നു നശിച്ചുപോയ രണ്ടുതെങ്ങുകള്ക്കു പകരം നാല് ഹൈബ്രിഡ് തെങ്ങിന്തൈ നട്ട് ഭാവിയിലേക്കൊരു തിരി തെളിയിക്കുകയാണു വയനാട് മക്കിയാട് ഹോളി ഫേസ് സ്കൂളിലെ വിദ്യാര്ഥികളായ എയ്ഡനും എയ്ഡ്രിയാനും. ലോക്ഡൗണ് കാലത്ത് തുടങ്ങിയ കൃഷി ഇപ്പോള് ജീവിതചര്യയാക്കി മാറ്റിയ കുട്ടികള്ക്ക് സംസ്ഥാന കൃഷിമന്ത്രി പി. പ്രസാദിന്റെ അഭിനന്ദനവുമെത്തി. പന്നിയൂര് ഇനം കുരുമുളക് വള്ളികള് തോട്ടത്തില് നിന്നു മുറിച്ചുകൊണ്ടു വന്നാണ് നാലാം ക്ലാസ് വിദ്യാര്ഥിയായ എയ്ഡനും ഒന്നാം ക്ലാസ് വിദ്യാര്ഥിയായ എയ്ഡ്രിയാനും വീട്ടുമുറ്റത്ത് ചെറിയ നഴ്സറി തയാറാക്കിയത്. ഒരു വര്ഷം മുഴുവന് തൈകള് നട്ടും തൊടിയിലെ നൂറു മരങ്ങളെ പരിചയപ്പെടുത്തിയുമുള്ള ഇവരുടെ പരിസ്ഥിതി സ്നേഹം കഴിഞ്ഞ പരിസ്ഥിതി ദിനത്തില് ഏറെ ശ്രദ്ധ നേടിയിരുന്നു. കപ്പ, ഇഞ്ചി, മഞ്ഞള് എന്നിവയും പച്ചക്കറി കൃഷിയുമാണ് ഇവര്ക്കുള്ളത്. കൂടാതെ ധാരാളം ഫലവൃക്ഷ തൈകളും നട്ടിട്ടുണ്ട്. ചാക്കില് കരിയില നിറച്ച് കാച്ചില് നട്ട് മണ്ണില്ലാ കൃഷിയും പരീക്ഷിച്ചു. കൃഷി ഓഫീസര്മാരായ ശരണ്യ, മുഹമ്മദ് ഷഫീഖ്, ദേശീയ തോട്ടവിള ഗവേഷണ കേന്ദ്രത്തിലെ പ്രിന്സിപ്പല് സയന്റിസ്റ്റ് ഡോ.എം.എസ്. സജീവ് എന്നിവര് ഇവരുടെ വീഡിയോ കണ്ട് ഉപദേശങ്ങള് നല്കി. ഗ്രോബാഗില് പരീക്ഷിച്ച മുളയിഞ്ചി കൃഷി പാളിയപ്പോള് പകരം കുളത്താട പയര് നട്ട് അതിജീവിച്ചു. കുട്ടുകുഞ്ചു എന്ന യൂടൂബ് ചാനലുമുണ്ടിവര്ക്ക്. കാപ്പിത്തൈ, കമുകിന് തൈ എന്നിവയും ഇവര് നട്ടു പിടിപ്പിച്ചിട്ടുണ്ട്. കൃഷിഭവനില് നിന്നും വാങ്ങിയ തെങ്ങിന് തൈ കേരള കാര്ഷിക സര്വകലാശാല വികസിപ്പിച്ച ഏറ്റവും പുതിയ ഹൈബ്രിഡ് ഇനമാണ്. പരിസ്ഥിതി ദിനത്തില് സമ്മാനമായി ലഭിച്ച തൈകള്ക്കൊപ്പം കുള്ളന് തെങ്ങിനമായ ഗംഗാബോണ്ടവും രണ്ടെണ്ണം വീതം എയ്ഡനും എയ്ഡ്രിയാനും നട്ടുപിടിപ്പിച്ചിട്ടുണ്ട്. വെള്ളമുണ്ട ഒഴുക്കന്മൂല ചങ്ങാലിക്കാവില് ഷിബുവിന്റെയും ബിന്ദുവിന്റെയും മക്കളാണ് എയ്ഡനും എയ്ഡ്രിയാനും.